Yoko koati ixómotiko oposí'ixoa Saûlu kíxoaku koépekexea ne kutípotihiko Vúnae Jesus.
Koati kaha'âti uké'exea.
Énomone pihíno xoko koati payásoti ya uhá koeti sasedóti inuxínoti jûdeu hó'eke
epemóponoati koyuhópeti yonoti xoko inuxínotihiko itukéti íhikaxovokuke hó'e jûdeu ya pitivóko iháxoneti Ndamásku.
Enepone koyuhópeti veyóponone,
poréxoa iká'akea koêkuti kó'iyeovoku ínixoponone,
hóyeno koánemaka sêno,
hokoâti ne ihíkauvoti íhauti Kaná'uti Xêne yonópoti xoko Itukó'oviti,
koane omópea ika'ákovokutike ya Njeruzálem.
Úkeane pího ne Saûlu.
Koeku yé'exeane Ndamásku,
apé koéne koati xúnati uhapú'iti ukeâti vanúke kouhápu'ikoati.
Yane íkorokovone Saûlu poké'eke.
Ápemaka emo'úti kámone kixoâti:
—Saulú,
imáko ké'iyivoku.
Na koeti váherexino ítikeinonu?
Ina yumopâ Saûlu:
—Kuti îti Unaém?
—Undi Jesus,
enepone váherexinoke ítike.
Yexépukapa,
yûrukapa ne pitivóko,
ínamo yexákakana ne nékone itíki —kíxoane.
Kene xánena Saûlu,
xe'okó koéne,
yunukú koéne.
Kámoahiko neko emo'úti itea akó'oti inixâ neko koyúhoti.
Ina exepúkopea poké'e neko Saûlu.
Kahâ'a míhe'okopea ûke,
ákone ínixa.
Yane ápene namukeâti vô'u hirikoâti tukú koeti Ndamásku.
Mopó'a káxe ako ínixa.
Ákomaka nîka,
koane ákomaka énapu úne.
Yoko ápe hóyeno ya Ndamásku kutípoti Jesus,
koéhati Anániya.
Yúho'ixoa Vúnae ya kutí koeti hopúne.
—Ananiyá —kíxoane.
Ina yumopâ Anániya:
—Usó ngóye koêkuti kevóxenuku Unaém.
Ina kixopâmaka Vúnae:
—Keúsakapuikopo,
pîhe ya xoko rúva iháxoneti Ponóvoti,
óvokuke hóyeno koéhati Njûda.
Yapásikamo hóyeno koéhati Saûlu íhae Társu.
Yara koeku kó'oyene,
ixómoti itûko orásaum.
Mboréxoane ya kutí koeti hopúne ínixeopi yurúkovoti óvokuke,
ipíheti veô'u tutíkuke motovâti ínixopea —kíxoane Vúnae.
Ina yumopâ Anániya:
—Unaém,
enóne xâne koyuhó'inonoati koêku ne hóyeno.
Koati vaheréxinoati ítuke ne xanéhiko kesása'iupone ya Njeruzálem.
Epó'oxo koeku símea yâyeke,
ápe koyuhópeti ómone,
ukeâti xoko tutíhiko sasedóti inuxínoti xanéhiko hó'eke,
porexoâti iká'akea uhá koeti kutipópiti.
Ina kixôa Vúnae:
—Pîhe,
vo'oku koati noívongoe itúkeovo ko'itúkeinonuti ne hóyeno.
Koyúhotimo emó'um ya xapa xâne ákoti itukapu jûdeu,
koáne ya nonékukehiko nâti,
koánemaka xapa íhae Izarâe.
Epó'oxo enjókoatimo kónokea yupíheovo koítoponeovo kotíveti índukeke —kíxoane.
Yane pihóne Anániya óvokuke Njûda.
Urúkovone ovokútike,
ípihone vô'u tutíkuke Saûlu xaneâti kíxea:
—Saulú,
iti mbo'ínu xoko Vúnae.
Koati Vúnae pahúkonu yâyeke,
enepone Jesus kautáta'ixinovopiti xenékuke xoko víkoku kino'óko yâkeneye.
Pahúkinonuke yâye maka ínixepane,
koane áxunaneoxomaka ne Sasá'iti Omíxone xikóyoke —kíxoane.
Énomone yaneko ókoku ôra,
apé koéne koekúti irihíkopovoti ukopeâti ukékuke ne Saûlu kutí koeti xo'orópiti.
Yane ínixopone,
ina exepúkopo,
yane áhikovone ya iháke Jesus.
Ike nikópea,
xunápone koxé'u.
Ápe kali ye'á koetí'iye káxe óveako ne Saûlu ya Ndamásku kaha'íneatihiko ne kutípoti Jesus.